ANAF pregătește verificări pentru soții sau frații care sunt asociați în firmele din România, a anunțat Marcel Bolo. Acesta a explicat că inspectorii fiscali vor să elimine posibilitatea ca două firme sau două microîntreprinderi deținute de membri ai aceleiași familii să beneficieze, ambele, de impozite reduse de 1% sau 3% pe cifra de afaceri, potrivit Capital.ro.
În cadrul aceleiași familii, va fi permisă o singură microîntreprindere, iar cealaltă firmă va fi supusă impozitului pe profit de 16%, astfel încât să se obțină venituri mai mari pentru bugetul statului.
"În cazul în care discutăm despre un frate și o soră, care pot avea, de exemplu, nume diferite, cele două microîntreprinderi nu pot fi înregistrate în cadrul aceleiași familii, iar una dintre ele va trebui să plătească impozitul pe profit.
Va fi cu siguranță o provocare pentru inspectorii ANAF, mai ales că în primele două luni ale anului, deficitul bugetar este de aproximativ 30 de miliarde de lei. Această sumă imensă lipsește din bugetul de stat și practic statul se vede nevoit să se împrumute pentru a-și putea acoperi cheltuielile cu pensiile și salariile. Prin această măsură, ministrul Finanțelor crede că va reuși să atragă mai mulți bani", a explicat Marcel Boloș, la un post TV.